寄題趙漕祕閣東山堂
作者：楊萬里
朝代：宋

paragraphs: 阿旦東山著乾坤，十雨世界三登村。
阿安東山著一身，白雲保社明月鄰。
此山祗合館此客，千載阿誰敢爭席。
趙侯玉立隆準孫，洗空凡馬追古人。
千山萬水略行徧，一錐卓住東洋岸。
東洋山麓東復東，築堂折簡招兩公。
倒提北斗酌銀漢，靈山作樽江作鍾。
浩歌小袖經綸手，笑與兩公舉天酒。
東山今屬趙家莊，敬請兩公遷別鄉。